《题刘千户英武舟卷》
元代·黄哲

将军十五二十时，银艾初悬双佩垂。材能不负将家子，年少成功人所推。

青春照耀黄金铠，出入辕门好丰采。湘南自昔产英豪，况有雄名播沧海。

海波忽沸神鳌丘，元戎万舸横中流。霆轰电扫势无敌，遥见将军英武舟。

将军舟，甚英武，牙樯锦缆追风橹。半夜扬帆奏凯歌，千夫击楫鸣笳鼓。

自从归驻北山边，兹事流传又五年。绣衣使者文章述，大胜磨崖千仞镌。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。